“ครม.” ปรับราคาซื้อขาย-วงเงินกู้ “บ้านล้านหลัง” จาก 1 ลบ.เป็น 1.2 ลบ. ตามสภาพศก.ปัจจุบัน!
ที่ประชุม ครม. อนุมัติปรับราคาซื้อขาย-วงเงินกู้ "บ้านล้านหลัง" จาก 1 ลบ.เป็น 1.2 ลบ. ตามสภาพเศรษฐกิจปัจจุบัน กระตุ้นตลาดที่อยู่อาศัยผู้มีรายได้น้อย
ที่ประชุม ครม. อนุมัติปรับราคาซื้อขาย-วงเงินกู้ "บ้านล้านหลัง" จาก 1 ลบ.เป็น 1.2 ลบ. ตามสภาพเศรษฐกิจปัจจุบัน กระตุ้นตลาดที่อยู่อาศัยผู้มีรายได้น้อย
16 มิ.ย. 2563

นางนฤมล ภิญโญสินวัฒน์ โฆษกประจำสำนักนายกรัฐมนตรี เปิดเผยว่า ที่ประชุมคณะรัฐมนตรี (ครม.) วันนี้ (16 มิ.ย.63)​ เห็นชอบปรับหลักเกณฑ์และเงื่อนไข “โครงการสินเชื่อเพื่อที่อยู่อาศัยแห่งรัฐ (โครงการบ้านล้านหลัง)” ของธนาคารอาคารสงเคราะห์ (ธอส.)
โดยปรับเพิ่มราคาซื้อขายไม่เกิน 1.2 ล้าน บาท/หน่วย และวงเงินกู้สูงสุดต่อรายต่อหลักประกันไม่เกิน 1.2 ล้านบาท จากเดิมที่กำหนดราคาซื้อขายและวงเงินกู้สูงสุดต่อรายไม่เกิน 1 ล้านบาท ซึ่งเป็นการกำหนดราคาที่อยู่อาศัย “โครงการบ้านล้านหลัง” ให้เหมาะสมกับสถานการณ์ปัจจุบัน
นอกจากนี้ การปรับหลักเกณฑ์และเงื่อนไขยังสอดคล้องกับประกาศคณะกรรมการส่งเสริมการลงทุนฯ ที่แก้ไขเพิ่มเติมบัญชีประเภทกิจการที่ให้การส่งเสริมการลงทุน โดยกำหนดให้กิจการที่อยู่อาศัยสำหรับผู้มีรายได้น้อยได้รับสิทธิประโยชน์เฉพาะการยกเว้นภาษีเงินได้นิติบุคคลเป็นระยะเวลา 3 ปี
โดยมีเงื่อนไขสำคัญ คือ กรณีที่อยู่อาศัยที่ขอรับการส่งเสริมตั้งอยู่ในกรุงเทพมหานคร นครปฐม นนทบุรี ปทุมธานี สมุทรปราการ และสมุทรสาคร ต้องจำหน่ายราคาต่อหน่วยไม่เกิน 1.2 ล้านบาท (รวมค่าที่ดิน) และกรณีที่ตั้งอยู่ในจังหวัดอื่นต้องจำหน่ายราคาหน่วยละไม่เกิน 1 ล้านบาท โดยที่อยู่อาศัยดังกล่าวจะต้องจำหน่ายให้แก่บุคคลธรรมดา เท่านั้น